KIRJALLINEN KYSYMYS E-1313/03

esittäjä(t): Torben Lund (PSE) komissiolle

(7. huhtikuuta 2003)

Aihe: Puolan teiden rakentamista koskeva erikoislaki, joka kiertää ympäristövaikutusten arviointivaatimuksia

Saamieni tietojen mukaan Puolassa otetaan käyttöön 2. huhtikuuta erityislaki, jolla yksinkertaistetaan suurien tieprojektien suunnittelu- ja hyväksymismenettelyjä maassa. Kyseisen lain mukaan uusia menettelyjä noudatetaan vuoden 2007 loppuun asti.

Menettelyjen yksinkertaistamisen seuraamuksia ovat ympäristövaikutusten arviointia koskevien säännösten väheneminen sekä Puolan ympäristönsuojelulain useiden artiklojen kumoaminen. Näin ollen esimerkiksi tavalliset kaksivaiheiset ympäristövaikutusten arviointiraportit korvataan yhdellä arviointiraportilla ja useat avaintekijät, jotka liittyvät toteuttamiskelpoisten ja ympäristön kannalta kestävien vaihtoehtojen tutkimiseen ehdotetuille reiteille, jäävät huomiotta. Uuden lain mukaiset päätöksentekomenettelyt vähentävät lisäksi huomattavasti kansalaisyhteiskunnan kuulemista. Ei ole myöskään velvollisuutta ilmoittaa jäljelle jäävän ympäristövaikutusten arviointiraportin tekijöitä.

Edellä mainitut tulevaisuuden näkymät huolestuttavat epäilemättä komissiota, sillä Puola on jo saattanut ympäristövaikutusten arviointia koskevan lainsäädännön osaksi kansallista lainsäädäntöään, ja nyt näyttää siltä, että se voisi muuttaa suuntaa kyseisten säännösten suhteen. On syytä muistaa, että kun valtatie on kerran rakennettu ja kun se on vahingoittanut tai tuhonnut tärkeitä ympäristöalueita, tehty vahinko on usein peruuttamaton. Voiko komissio antaa arvionsa tilanteesta? Voiko komissio vakuuttaa parlamentille, että Puola edelleenkin ottaa EU:n ympäristövaatimukset täydellisesti huomioon tehdessään päätöksiä teiden rakentamisesta sekä ennen liittymistä että liittymisensä jälkeen?

Pikaiset toimet ovat tarpeen, sillä Puolan senaatti äänestää laista 2. huhtikuuta 2003!

Margot Wallströmin komission puolesta antama vastaus

(16. toukokuuta 2003)

Puolan liittyessä Euroopan unioniin sitä sitovat unionin lait, myös ne, jotka koskevat erilaisten hankkeiden vaikutuksia ympäristöön ja eritoten erityisen arvokkaisiin luonnonalueisiin. Komissio suosittelee, että unioniin liittyvät valtiot soveltavat ja panevat täytäntöön ympäristölainsäädännön säännöksiä jo ennen liittymistä, varsinkin jos kyseessä on uudet hankkeet, kuten moottoritiet. Näissä asioissa sovelletaan direktiivejä luontotyyppien sekä luonnonvaraisen eläimistön ja kasviston suojelusta (92/43/ETY(1)), luonnonvaraisten lintujen suojelusta (79/409/ETY(2)), tiettyjen julkisten ja yksityisten hankkeiden ympäristövaikutusten arvioinnista (YVA) (97/11/EY(3)) ja tiettyjen suunnitelmien ja ohjelmien ympäristövaikutusten arvioinnista (2001/42/EY(4)), jota täytyy soveltaa heinäkuusta 2004 lähtien. Yhteisön rahoitus tällaisille hankkeille on mahdollista ainoastaan jos yhteisön ympäristöä ja yhteentoimivuutta koskevaa lainsäädäntöä noudatetaan.

Komissio otti esille kysymyksen erityislaista Euroopan unionin ja Puolan yhteisessä liikenne-, ympäristö- ja energiapolitiikkaa sekä Euroopan laajuisia verkkoja käsittelevässä alakomiteassa nro 6, joka kokoontui Varsovassa 27. maaliskuuta 2003. Puolan viranomaiset vakuuttivat komissiolle, että huoli erityislaista oli aiheeton. Puolan viranomaisten mukaan valmisteilla on ainoastaan kaksi asetusta, joiden antamisen jälkeen YVA-direktiivi on kokonaan saatettu osaksi Puolan lainsäädäntöä. Ne ovat maatalousministeriön asetus moottoriteiden vaikutuksista maanviljelyalueisiin ja ympäristöministeriön asetus, joka liittyy yksityiskohtaisiin vaatimuksiin, jotka koskevat moottoriteiden vaikutuksia ympäristöön ja kulttuuriperintöön.

(1) Neuvoston direktiivi 92/43/ETY, annettu 21 päivänä toukokuuta 1992, luontotyyppien sekä luonnonvaraisen eläimistön ja kasviston suojelusta, EYVL L 206, 22.7.1992.

(2) Neuvoston direktiivi 79/409/ETY, annettu 2 päivänä huhtikuuta 1979, luonnonvaraisten lintujen suojelusta, EYVL L 103, 25.4.1979.

(3) Neuvoston direktiivi 97/11/EY, annettu 3 päivänä maaliskuuta 1997, tiettyjen julkisten ja yksityisten hankkeiden ympäristövaikutusten arvioinnista, EYVL L 73, 14.3.1997.

(4) Euroopan parlamentin ja neuvoston direktiivi 2001/42/EY, annettu 27 päivänä kesäkuuta 2001, tiettyjen suunnitelmien ja ohjelmien ympäristövaikutusten arvioinnista, EYVL L 197, 21.7.2001.